**ΦΟΥΚΑ ΜΑΡΙΑ: ΝΕΑ ΕΛΛΗΝΙΚΗ ΓΛΩΣΣΑ Γ1Γ2Γ3 ΓΥΜΝΑΣΙΟΥ**

**ΞΑΝΑΘΥΜΙΖΟΥΜΕ ΠΩΣ ΓΡΑΦΟΥΜΕ ΤΗΝ ΠΕΡΙΛΗΨΗ ΕΝΟΣ KEIMENOY**

**ΑΦΟΥ ΔΙΑΒΑΣΟΥΜΕ ΠΟΛΛΕΣ ΦΟΡΕΣ ΠΡΟΣΕΚΤΙΚΑ ΤΟ ΚΕΙΜΕΝΟ ΠΟΥ ΜΑΣ ΕΧΕΙ ΔΟΘΕΙ ΓΙΑ ΠΕΡΙΛΗΨΗ ΚΑΙ ΛΑΜΒΑΝΟΝΤΑΣ ΥΠΟΨΗ ΜΑΣ ΤΟ ΧΡΟΝΟ ΠΟΥ ΕΧΟΥΜΕ ΣΤΗ ΔΙΑΘΕΣΗ ΜΑΣ ΞΕΚΙΝΑΜΕ….**

1. **Σε κάθε παράγραφο γράφουμε έναν σύντομο πλαγιότιτλο ενώ υπογραμμίζουμε και τις λέξεις-κλειδιά πάνω στις οποίες θα κινηθούμε για να γράψουμε την περίληψη του κειμένου.**
2. **Κάνουμε αναφορά στον συντάκτη ή και το γραμματειακό είδος του κειμένου (άρθρο, επιστολή…)**
3. **Σε καμιά δηλαδή περίπτωση δεν συγχέεται ο συντάκτης της περίληψης με τον συντάκτη του αρχικού κειμένου.**
4. **Στη συνέχεια παρακολουθούμε το συλλογισμό του συγγραφέα και αναδιατυπώνουμε το σκεπτικό του σε γ΄ πρόσωπο , χωρίς να παραλείπουμε καμιά σημαντική πληροφορία.**
5. **Εξασφαλίζουμε την απρόσκοπτη μετάβαση στο θέμα της επόμενης παραγράφου με τη χρήση μιας λειτουργικής διαρθρωτικής λέξης- φράσης.**
6. **Συνδέουμε τους πλαγιότιτλους των παραγράφων φροντίζοντας να υπάρχει λογική αλληλουχία των ιδεών. Ανάλογα με τις λέξεις που μας έχουν δοθεί ως όριο τις αναπτύσσουμε λιγότερο ή περισσότερο πάντοτε μέσα στο πνεύμα του κειμένου τηρώντας τον πληροφοριακό και αντικειμενικό χαρακτήρα του .**
7. **Η τελευταία παράγραφος του αρχικού κειμένου ,αφού μετασχηματιστεί το περιεχόμενό της , μπορεί να εισαχθεί με τους παρακάτω χρηστικούς τρόπους: καταληκτικά, επιλογικά, τέλος, συμπερασματικά ο συγγραφέας…**
8. **Τέλος, ελέγχουμε την περίληψή μας ως προς τη γραμματική και συντακτική της ορθότητα , την αρχιτεκτονική δομή του λόγου και τη συγκρίνουμε με το αρχικό κείμενο για να βεβαιωθούμε ότι δεν παραλείφθηκε κάτι ουσιώδες**

 **Γ.ΜΠΑΜΠΙΝΙΏΤΗ(ΔΙΑΣΚΕΥΗ)**

**Το γεγονός ότι οι πολίτες που θα μορφώνονται στη σχολική μας εκπαίδευση είναι προορισμένοι να ζήσουν σε μια <<Ευρώπη χωρίς σύνορα>>, όπου θα μπορούν να διακινούνται ελεύθερα στις χώρες της Κοινότητας , να ζουν και να εργάζονται σ΄ αυτές και να συνεργάζονται στενά με τους πολίτες άλλων χωρών της Ενωμένης Ευρώπης , επιβάλλει να γίνουν και οι ανάλογες προβλέψεις τόσο στο εκπαιδευτικό σύστημα της Ελλάδας όσο και στα συστήματα των άλλων ευρωπαϊκών χωρών.**

**Μερικές από αυτές είναι η καλύτερη γνωριμία των λαών μεταξύ τους στο επίπεδο της γλώσσας , της ιστορίας και του πολιτισμού, η αμοιβαία κατανόηση , η αναζήτηση των χαρακτηριστικών που ενώνουν τους λαούς μεταξύ τους με παράλληλη άμβλυνση των αντιθέσεων, ο σεβασμός των διαφορών, των ευαισθησιών και των ιδιαιτεροτήτων κάθε λαού , η καλλιέργεια των βαθύτερων πολιτιστικών δεσμών και αξιών που ενώνουν την Ευρώπη αποτελώντας ό,τι είναι γνωστό ως δυτικοευρωπαϊκός πολιτισμός. Μέσα από την παιδεία των λαών της Ευρώπης πρέπει να εκλείψει <<η ιστορία του μίσους>> χωρίς αυτό να σημαίνει ότι η απαραίτητη <<ιστορική μνήμη >> κάθε λαού θα σβηστεί..**

**Με λίγα λόγια η Παιδεία μας –καθώς και η Παιδεία των άλλων ευρωπαϊκών χωρών –πρέπει να αποκτήσει <<ευρωπαϊκή διάσταση >> Πρέπει επίσης να διευκολύνει και να αξιοποιήσει μεταξύ των λαών της Ευρώπης τη διακίνηση ιδεών ,των προβληματισμών και των εμπειριών κάθε χώρας στην παιδεία και τον πολιτισμό, ώστε ό,τι ονομάζεται Ενωμένη Ευρώπη να πραγματοποιηθεί βαθμηδόν και στο επίπεδο της Παιδείας και στο επίπεδο της συνείδησης..**

**Κι όλα αυτά χωρίς η ευρωπαϊκή διάσταση της Παιδείας να αποβεί σε βάρος της εθνικής Παιδείας και της καλλιέργειας της εθνικής συνείδησης. Η καλλιέργεια της γλώσσας , της παράδοσης , της θρησκείας ,των δεσμών που ενώνουν ένα έθνος , όχι μόνο δε συνιστά αντίφαση στο θεσμό της Ενωμένης Ευρώπης, αλλά αποτελεί προϋπόθεση υπάρξεώς του. Διαφορετικά η Ενωμένη Ευρώπη θα κατέληγε να είναι <<σφουγγάρι >>στην ιστορία και τη συνείδηση κάθε εθνικής οντότητας.**

**ΑΣΚΉΣΕΙΣ**

1. **Ποιους στόχους πρέπει να θέσει το εκπαιδευτικό σύστημα κάθε κράτους –μέλους της ΕΕ και ποιον κίνδυνο πρέπει να αποφύγει σύμφωνα με το παραπάνω κείμενο;**
2. **Να δώσετε έναν τίτλο στο παραπάνω κείμενο**
3. **Να γράψετε τους πλαγιότιτλους στις παραγράφους του κειμένου**
4. **Να κάνετε την περίληψη του κειμένου σε 100-120 λέξεις**
5. **Να βρείτε στο κείμενο τις αναφορικές προτάσεις και να τις διακρίνετε σε ονοματικές και επιρρηματικές. Τέλος να προσδιορίσετε τον συντακτικό τους ρόλο..**
6. **Να βρείτε τις αντίθετες λέξεις των παρακάτω λέξεων και να σημειώσετε στον πίνακα τι είδος αντιθέτων αποτελούν**

|  |  |  |  |  |
| --- | --- | --- | --- | --- |
|  | **ΑΝΤΊΘΕΤΗ ΛΕΞΗ** | **ΚΛΙΜΑΚΩΤΑ** | **ΔΥΑΔΙΚΑ** | **ΑΝΤΙΣΤΡΟΦΑ** |
| **μεγάλος** |  |  |  |  |
| **ανοίγω** |  |  |  |  |
| **υγιής** |  |  |  |  |
| **έμψυχος** |  |  |  |  |
| **σβήνω** |  |  |  |  |
| **συμφωνώ** |  |  |  |  |
| **αρχίζω** |  |  |  |  |
| **μπαίνω** |  |  |  |  |
| **πλεονέκτημα** |  |  |  |  |
| **δίκαιη** |  |  |  |  |
|  |  |  |  |  |

**ΓΙΑ ΤΑ ΑΝΤΙΘΕΤΑ ΚΑΙ ΤΑ ΕΙΔΗ ΤΟΥΣ ΘΕΩΡΙΑ ΥΠΑΡΧΕΙ ΣΤΟ ΒΙΒΛΙΟ ΣΑΣ ΣΤΗΝ ΣΕΛΙΔΑ 82-83 ΡΙΞΤΕ ΜΙΑ ΜΑΤΙΑ! ΕΤΣΙ ΚΙ ΑΛΛΙΩΣ ΘΑ ΤΑ ΞΑΝΑΠΟΥΜΕ ΟΤΑΝ ΓΥΡΙΣΟΥΜΕ ΣΤΟ ΣΧΟΛΕΙΟ!**

**ΚΥΡΙΩΣ ΓΙΑ ΤΟΥΣ ΜΑΘΗΤΕΣ ΤΟΥ Γ1 Γ3**

**ΓΙΑ ΤΑ ΚΕΙΜΕΝΑ ΕΧΕΙ ΑΝΕΒΑΣΕΙ ΥΛΙΚΟ ΓΙΑ ΤΟΝ ΠΑΧΥ ΚΑΙ ΤΟΝ ΑΔΥΝΑΤΟ ΤΟΥ ΤΣΕΧΩΦ Η ΚΥΡΙΑ ΟΙΚΟΝΟΜΟΥ ΣΤΗΝ ΠΡΩΤΗ ΤΗΣ ΑΝΑΡΤΗΣΗ ΣΤΙΣ 24-3 ΤΗΝ ΞΑΝΑΒΑΖΩ ΠΑΡΑΚΑΤΩ…**

**ΦΥΛΛΟ ΕΡΓΑΣΙΑΣ ( ΝΑ ΣΥΜΠΛΗΡΩΘΕΙ )**

1. **Να δώσετε ένα πλαγιότιτλο για κάθε ενότητα που σας δίνεται:**

**1η: «Στο σιδηροδρομικό… δύο παράσημα»**

**2η: Ο Αδύνατος….. κατάπληκτοι»**

**ΠΛΑΓΙΟΤΙΤΛΟΣ 1Ης ΕΝΟΤΗΤΑΣ:**

**ΠΛΑΓΙΟΤΙΤΛΟΣ 2Ης ΕΝΟΤΗΤΑΣ:**

1. **Ποια είναι η κοινωνική θέση του καθενός από τους δύο παλιούς συμμαθητές και ποια στοιχεία την αποκαλύπτουν;**
2. **Πώς αλλάζει η συμπεριφορά του Πορφύρη στη διάρκεια της ιστορίας; Τι επιδιώκει να δείξει με αυτό ο συγγραφέας;**
3. **Τι αποκαλύπτει η ιστορία του Τσέχωφ για τις κοινωνικές και προσωπικές σχέσεις στην τσαρική Ρωσία; Σήμερα υπάρχουν ανάλογα παραδείγματα;**
4. **Α. Σε ποια σημεία του αποσπάσματος διακρίνετε ειρωνεία;. Βρείτε δυο παραδείγματα. Τι πετυχαίνει ο συγγραφέας;**

**Β. Ποιους αφηγηματικούς τρόπους χρησιμοποιεί ο συγγραφέας; (περιγραφή, αφήγηση, διάλογο, μονόλογο).Εντοπίστε ένα χωρίο από τον καθένα.**

**ΔΗΜΙΟΥΡΓΙΚΗ ΓΡΑΦΗ**

**ΝΑ ΔΗΜΙΟΥΡΓΗΣΕΤΕ ΕΝΑΝ ΔΙΑΛΟΓΟ ΑΝΑΜΕΣΑ ΣΤΟΝ ΠΑΧΥ ΚΑΙ ΣΤΟΝ ΑΔΥΝΑΤΟ, Ο ΟΠΟΙΟΣ ΝΑ ΑΝΤΙΜΕΤΩΠΙΖΕΙ ΤΟ ΠΑΡΟΝ ΤΟΥ ΠΑΙΔΙΚΟΥ ΤΟΥΣ ΠΑΡΕΛΘΟΝΤΟΣ ΚΑΙ ΤΗΣ ΑΓΝΗΣ ΦΙΛΙΑΣ (Περίπου μια σελίδα Α4)**

 **ΦΟΥΚΑ ΜΑΡΙΑ –ΟΙΚΟΝΟΜΟΥ ΠΑΝΑΓΙΩΤΑ**

 **Αν θέλετε , στείλτε τις απαντήσεις σας στα παρακάτω email.**

**maria-fouka@hotmail.gr**

**oipage04@gmail.com**

**ΜΠΕΙΤΕ ΚΑΙ** <http://users.sch.gr/ipap/Ellinikos%20Politismos/Yliko/Yliko%20nea.htm>

**ΑΓΑΠΗΜΕΝΑ ΜΑΣ ΠΑΙΔΙΑ ΤΗΣ Γ΄**

**ΚΑΛΗ ΔΥΝΑΜΗ, ΚΑΛΗ ΜΕΛΕΤΗ ΚΑΙ ΚΑΛΗ ΑΝΤΑΜΩΣΗ!!!**